《东山八景并序 其一 水帘亭》
明代·刘玘

清泠一派出岩阿，玉碎珠联洒薜萝。云母屏前涵碧露，水晶宫里荡银河。

流觞曲水相环映，鳞瓦华榱起郁嵯。自是沧浪最清澈，四时长听濯缨歌。

作者简介：刘玘，字允璋。潮阳人。明成祖永乐十五年（一四一七）解元，十九年登进士，授兵部车驾司主事。坐忤大臣，放归。登临题咏，著述甚富。清乾隆修《潮州府志》卷二九、清道光《广东通志》卷二九二有传。